Камелия Кондова
Сърдечна недостатъчност

chitanka.info

На Йордан Кръчмаров

Не го разбирах. Трябваше смъртта

да се намеси, за да обясни.

Той знаеше за нея. Затова

не влюбваше във себе си жени.

Приличаше до края на дете.

И затова не правеше деца.

Уж все не му достигаше сърце,

а всичко във сърцето си побра.

Не правеше от всяка сламка дом.

И беше тъй оскъден на сълзи,

че стана еталон за болка — щом

заплаче — значи истински боли.

И си отнесе болката — ей там,

където вече може да прости.

Откакто си отиде, ме е срам

да плача, че животът ме боли.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.